Γκύντερ Γκέρλιχ

Ο **Γκύντερ Γκέρλιχ** (, 6 Ιανουαρίου 1928 - 14 Ιουλίου 2010) ήταν Γερμανός συγγραφέας. Τη δεκαετία του 1980 ήταν μέλος της Κεντρικής Επιτροπής του Ενιαίου Σοσιαλιστικού Κόμματος Γερμανίας.

Δημοσίευσε μυθιστορήματα, διηγήματα, βιβλία για παιδιά και εφήβους καθώς και τηλεοπτικά θεατρικά έργα, στα οποία ασχολήθηκε με τα καθημερινά προβλήματα των ανθρώπων στην Ανατολική Γερμανία.

## Βιογραφικά στοιχεία
Ο Γκύντερ Γκέρλιχ γεννήθηκε το 1928 στο Μπρέσλαου, (πρωτεύουσα της Σιλεσίας, τώρα Βρότσλαβ, Πολωνία) και ήταν γιος σιδηροδρομικού υπαλλήλου. Μεγάλωσε με τους παππούδες του, φοίτησε στο γυμνάσιο και κατά τον Β' Παγκόσμιο Πόλεμο το 1944, σε ηλικία 16 ετών, στρατολογήθηκε ως βοηθός στην αντιαεροπορική άμυνα. Τον Μάιο του 1945, συνελήφθη αιχμάλωτος πολέμου από τους Σοβιετικούς και μεταφέρθηκε σε στρατόπεδο αιχμαλώτων στα βόρεια Ουράλια Όρη όπου εργάστηκε στη γεωργία και σε ορυχείο εξόρυξης άνθρακα. Τον Οκτώβριο του 1949, αφέθηκε ελεύθερος και εγκαταστάθηκε στο Ανατολικό Βερολίνο, όπου εργάστηκε ως εργάτης οικοδομών και, από το 1950, προσελήφθη στη Λαϊκή Αστυνομία. Το 1951 ολοκλήρωσε τις σπουδές του στην εκπαίδευση και στη συνέχεια εργάστηκε σαν εκπαιδευτικός σε κατασκήνωση-στρατόπεδο εργασίας νέων - για εφήβους με προβληματική συμπεριφορά που δεν συμμορφώνονταν με τη σοσιαλιστική κοινωνία και το κοινωνικό μοντέλο της ΛΔΓ - και, από το 1953 έως το 1958, σε έναν κοιτώνα/κέντρο εκπαίδευσης μαθητευόμενων, εργαζόμενος επίσης ως φωτογράφος το 1957/58. 

Έχοντας ήδη δημοσιεύσει μικρότερα αφηγηματικά έργα από τις αρχές της δεκαετίας του 1950, το πρώτο του παιδικό βιβλίο, *Μαύρος Πέτρος,* σημείωσε επιτυχία και κέρδισε το Βραβείο Νεανικού Βιβλίου του Υπουργείου Πολιτισμού το 1958. Έγινε ανεξάρτητος συγγραφέας και σπούδασε στο Ινστιτούτο Λογοτεχνίας στη Λειψία από το 1958 έως το 1961. Ήταν μέλος της Ένωσης Συγγραφέων της ΛΔΓ από το 1956. Από το 1961 έως το 1964, διετέλεσε γραμματέας της Ένωσης. Από το 1964 και μετά, έζησε στο Ανατολικό Βερολίνο, όπου ηγήθηκε επίσης του παραρτήματος της Ένωσης Συγγραφέων στο Βερολίνο από το 1969 έως το 1989, και με αυτή την ιδιότητα, από το 1973, ήταν μέλος του προεδρείου.

Ο Γκέρλιχ εντάχθηκε στο Ενιαίο Σοσιαλιστικό Κόμμα Γερμανίας το 1955. Από το 1964 έως το 1967 ήταν μέλος του Κεντρικού Συμβουλίου της Ελεύθερης Γερμανικής Νεολαίας και από το 1974 έως το 1989 μέλος της Περιφερειακής Επιτροπής στο Βερολίνο. Από το 1981 έως το 1989 ήταν μέλος της Κεντρικής Επιτροπής του κόμματος. Από το 1961, είχε καταχωρηθεί από το Υπουργείο Κρατικής Ασφάλειας της ΛΔΓ ως ανεπίσημος συνεργάτης -πληροφοριοδότης, με κύριο έργο την παρακολούθηση μελών της Ένωσης Συγγραφέων. 

Ο Γκύντερ Γκέρλιχ πέθανε το 2010 στο Βερολίνο-Λίχτενμπεργκ μετά από μακρά ασθένεια, σε ηλικία 82 ετών. 

## Συγγραφικό έργο
Ο Γκύντερ Γκέρλιχ ήταν επιτυχημένος συγγραφέας στην ανατολικογερμανική λογοτεχνία. Ως ένας από τους λίγους συγγραφείς που συμμετείχαν στην Κεντρική Επιτροπή του κόμματος, θεωρούνταν δογματικός και σκληροπυρηνικός κομματικός αξιωματούχος. Ωστόσο τα βιβλία του, αν και δεν αμφισβητούσαν τον κομμουνισμό, δεν ακολουθούσαν την κομματική πειθαρχία και έθεταν φλέγοντα κοινωνικά θέματα, και γι'αυτό ήταν ιδιαίτερα δημοφιλή. 

Το έργο του περιλαμβάνει μυθιστορήματα, διηγήματα, βιβλία για νέους και σενάρια για τηλεοπτικά έργα. Το 1963, σημείωσε επιτυχία με το μυθιστόρημα *Αγαπημένα πρόσωπα και θάνατος* που αναφέρεται στη διάλυση το 1945/46 μιας οικογένειας από την Άνω Σιλεσία, καθώς κατά τη Συμμαχική κατοχή της Γερμανίας ορισμένα μέλη βρέθηκαν στη δυτική ζώνη και άλλα στη σοβιετική ζώνη κατοχής, πρόβλημα που βίωναν οι περισσότερες οικογένειες στη ΛΔΓ. Η έκδοση του μυθιστορήματος *[[Μια είδηση στην εφημερίδα]]* (1978) καθυστέρησε σημαντικά από τις αρχές επειδή έθιγε το ευαίσθητο (και απαγορευμένο) θέμα της αυτοκτονίας. Μετά την επανένωση της Γερμανίας δημοσίευσε κυρίως βιβλία για παιδιά και εφήβους και το 1999 τα απομνημονεύματά του.

Ήταν μέλος της Ακαδημίας Τεχνών της Γερμανικής Λαϊκής Δημοκρατίας από το 1983. Μεταξύ άλλων βραβείων, έλαβε το Βραβείο Τέχνης FDGB το 1966 και το 1973, το Εθνικό Βραβείο Β' Τάξης το 1971, τον τιμητικό τίτλο «Ήρωας της Εργασίας» το 1974, το Εθνικό Βραβείο Α' Τάξης το 1978, το Χρυσό Μετάλλιο Γιοχάνες Μπέχερ το 1979, το Χρυσό Πατριωτικό Τάγμα Αξίας (VVO) το 1985, τη Χρυσή Τιμητική Κλειδαριά του VVO το 1988 και το Βραβείο Γκαίτε της πόλης του Βερολίνου το 1983.

Αρκετά έργα του έχουν διασκευαστεί σε ταινίες. 

## Έργα (επιλογή)

* *Opfer* (*Το θύμα*), τηλεοπτικό θεατρικό έργο, απαγορεύτηκε λίγο πριν την πρεμιέρα στις 7 Μαΐου 1958
* 1958: *Der schwarze Peter* (*Ο μαύρος Πέτρος*)
* 1959: *Die Ehrgeizigen* (*Οι φιλόδοξοι*)
* 1960: *Das Liebste und das Sterben* (*Αγαπημένα πρόσωπα και θάνατος*)
* 1965: *Unbequeme Liebe* (*Άβολος έρωτας*)
* 1966: *Der Fremde aus der Albertstraße* (*Ο* *ξένος από την οδό Άλμπερτ*)
* 1967: *Autopanne* (*Τροχαίο ατύχημα*)
* 1969: *Eine Sommergeschichte* (*Μια καλοκαιρινή ιστορία*)
* 1969: *Der verschwundene Schiffskompaß* (*Η πυξίδα του χαμένου πλοίου*)
* 1971: *Den Wolken ein Stück näher*  (*Λίγο πιο κοντά στα σύννεφα*), επίσης σενάριο για ομώνυμη ταινία
* 1972: *Vater ist mein bester Freund* (*Ο πατέρας είναι ο καλύτερος φίλος μου*), με τον Κόνραντ Γκολτ
* 1974: *Heimkehr in ein fremdes Land* (*Επιστροφή στην πατρίδα, σε μια άγνωστη χώρα*)
* 1976: *Der blaue Helm* (*Το μπλε κράνος*)
* 1978: *Eine Anzeige in der Zeitung* (*[[Μια είδηση στην εφημερίδα]]*)
* 1981: *Das Mädchen und der Junge*  (*Το* *κορίτσι και το αγόρι*), επίσης σενάριο για ομώνυμη ταινία
* 1982: *Die Chance des Mannes* (*Η ευκαιρία ενός* *ανθρώπου*)
* 1984: *Der unbekannte Großvater* (*Ο* *άγνωστος παππούς*)
* 1988: *Drei Wohnungen* (*Τρία διαμερίσματα*)
* 1992: *Die verfluchte Judenstraße*  (*Ο* *καταραμένος εβραϊκός δρόμος*)
* 1995: *Ein Anruf mit Folgen*  (*Ένα τηλεφώνημα με συνέπειες*)
* 1995: *Die Nacht davor*  (*Το προηγούμενο βράδυ* )
* 1999: *Keine Anzeige in der Zeitung* (*Καμία ανακοίνωση στην εφημερίδα*), απομνημονεύματα
* 1999: *Timmy und Peggy und die Fahrradbande* (*ΟΤίμι και η Πέγκυ και η συμμορία των ποδηλάτων*)
* 2003: *Das fremde Mädchen*  (*Το ξένο κορίτσι*)
## Παραπομπές


Κατηγορία:Γερμανοί μυθιστοριογράφοι
Κατηγορία:Γερμανοί διηγηματογράφοι
Κατηγορία:Πολιτικοί της Ανατολικής Γερμανίας
Κατηγορία:Ανατολικογερμανοί
Κατηγορία:Ανατολικογερμανική λογοτεχνία
Κατηγορία:Γερμανοί κομμουνιστές